PMIndiaData/PMIndiaSum huggingface dataset:
பருவநிலை  தகவமைப்பு உச்சிமாநாடு 2021-ல் பிரதமர்  ஆற்றிய உரை

மேன்மை தங்கிய தலைவர்களே, பருவநிலை தகவமைப்பு உச்சிமாநாட்டை இந்தியா வரவேற்கிறது. இந்தக் காரணத்திற்காக பிரதமர் மார்க் ருட்டேவின் தலைமையைப் போற்றுகிறது. முன்பு எப்போதும் இருந்ததை விட, பருவநிலை தகவமைப்பு இப்போது அதிக முக்கியத்துவம் வாய்ந்ததாக இருக்கிறது. இந்தியாவின் முன்னேற்றத்திற்கான முயற்சிகளில் இது ஒரு முக்கிய காரணியாக உள்ளது. நாங்கள் எங்களுக்குள்ளேயே உறுதிமொழி எடுத்துக் கொண்டோம். • பாரீஸ் ஒப்பந்த இலக்குடன் நின்று விடாமல் அதனையும் கடந்து செல்வோம்; •சுற்றுச்சூழல் சீரழிவை தடுத்து நிறுத்துவதுடன் நின்று விடாமல், அதை தலைகீழாக மாற்றுவோம்; • புதிய திறன்களை உருவாக்குவதுடன் நில்லாமல், அவற்றை உலக நன்மைக்கான ஊக்குவிப்பாக மாற்றுவோம். எங்களது நடவடிக்கைகள் எங்கள் அர்ப்பணிப்பை காட்டுகின்றன வரும் 2030 ஆம் ஆண்டுக்குள் புதுப்பிக்கத்தக்க எரிசக்தித் திறனை 450 ஜிகாவாட் ஆக உயர்த்த நாங்கள் இலக்கு வைத்துள்ளோம். எல்.இ.டி. விளக்குகள் பயன்பாட்டை நாங்கள் ஊக்குவிக்கிறோம். இதன் மூலம் ஆண்டுக்கு 38 மில்லியன் டன் என்ற கட்டுப்பாட்டுக்குள் கார்பன்–டை–ஆக்சைடு உமிழ்வை கொண்டு வந்துள்ளோம். 2030-ம் ஆண்டுக்குள், 26 மில்லியன் தரிசு நிலத்தை மீண்டும் வேளாண் பயன்பாட்டுக்கு கொண்டுவரப் போகிறோம். 80 மில்லியன் கிராமப்புற வீடுகளுக்கு நாங்கள் தூய்மையான சமையல் எரிப்பொருளை வழங்கி வருகிறோம். 64 மில்லியன் வீடுகளுக்கு குடிநீர் குழாய் இணைப்பை வழங்கியுள்ளோம். எங்களது முயற்சிகள் இந்தியாவுடன் மட்டும் நின்றுவிடவில்லை. சர்வதேச சூரியசக்தி கூட்டணி மற்றும் பேரிடர் நெகிழ்திறன் உள்கட்டமைப்பு கூட்டணி, உலக பருவநிலை கூட்டாண்மையின் ஆற்றலைக் காட்டுகிறது. உள்கட்டமைப்பு நெகிழ்திறனை உலக அளவில் உயர்த்த, தகவமைப்பு குறித்த உலக ஆணையம், சிடிஆர்ஐ–யுடன் சேர்ந்து பணியாற்ற வேண்டும் என நான் கேட்டுக் கொள்கிறேன். இந்தியாவில் இந்த ஆண்டின் பிற்பகுதியில் நடைபெறவுள்ள மூன்றாவது சர்வதேச பேரிடர் நெகிழ்திறன் உள்கட்டமைப்பு மாநாட்டுக்கு உங்கள் அனைவருக்கும் அழைப்பு விடுக்கிறேன். மேன்மை தங்கிய தலைவர்களே, இந்தியாவின் நாகரிகமான மாண்புகள், இயற்கையுடன் இணைந்து நல்லிணக்கமாக வாழ்வதன் முக்கியத்துவத்தை எங்களுக்கு போதிக்கிறது. எங்களது தொன்மையான யஜூர் வேதம், பூமிக்கோளுடனான நமது உறவு, அன்னைக்கும், அவளது குழந்தைக்கும் இடையிலானதைப் போன்றது என எங்களுக்கு கற்பிக்கிறது. அன்னை பூமியை நாம் கவனித்து பராமரித்தால், அது நம்மை தொடர்ந்து வளர்த்து வரும். பருவநிலை மாற்றத்தை தகவமைக்க, நமது வாழ்க்கை முறையையும் நாம் இதற்கு ஏற்ப தகவமைத்துக் கொள்ள வேண்டும். இந்த உணர்வு நாம் முன்னேறிச் செல்ல வழிகாட்ட வேண்டும். உங்களுக்கு நன்றி!
இந்தியா – பிரான்ஸ் இடையே எரிசக்தி பாதுகாப்புத் துறையில் புரிந்துணர்வு ஒப்பந்தம் மத்திய அமைச்சரவை ஒப்புதல்

பிரதமர் திரு நரேந்திர மோடி தலைமையிலான மத்திய அமைச்சரவைக் குழு இந்தியா – பிரான்ஸ் இடையே எரிசக்தி பாதுகாப்புத் துறையில் கையெழுத்திடப்பட்ட புரிந்துணர்வு ஒப்பந்தம் குறித்து எடுத்துரைக்கப்பட்டது. இந்தப் புரிந்துணர்வு ஒப்பந்தம் அக்டோபர் 17 2018 அன்று கையெழுத்திடப்பட்டது. தாக்கம் அறிவியல் மற்றும் தொழில்நுட்பம் குறித்த இந்த புரிந்துணர்வு ஒப்பந்தம் அறிவுசார் பரிமாற்றம் மற்றும் தொழில்நுட்ப உதவித் துறையில் ஒத்துழைப்பு ஆகியவற்றை ஊக்குவிக்கும். இந்த ஒப்பந்தம் கொள்கைகள், திட்டங்கள் மற்றும் எரிசக்திப் பாதுகாப்பு தொடர்பான தொழில்நுட்பம் மற்றும் தேவை குறித்த மேலாண்மை தொடர்பான தகவல்களைப் பரிமாறிக்கொள்ள உதவும் என்று எதிர்பார்க்கப்படுகிறது. பலன்கள் இந்தப் புரிந்துணர்வு ஒப்பந்தம் பாதுகாப்பு தொடர்பான விழிப்புணர்வை ஏற்படுத்தும். இதன்மூலம் எரிசக்திப் பாதுகாப்புத் தொழில்நுட்பம் குறித்த ஆய்வு, வளர்ச்சி, செயல் முறை விளக்கம் ஆகியவற்றை ஊக்குவிக்கும். மின் வாகன போக்குவரத்துத் துறையில் கவனம் செலுத்தப்படும்.
மாலத்தீவு புறப்படுவதற்கு முன் பிரதமர் வெளியிட்ட அறிக்கை

பிரதமர் திரு. நரேந்திர மோடி மாலத்தீவு புறப்பட்டுச் செல்வதற்கு முன்பாக வெளியிட்ட அறிக்கை வருமாறு: “நமது மிக நெருங்கிய, நட்புக்குரிய, அண்டை நாடான மாலத்தீவு குடியரசின் புதிய அதிபராக தேர்வு செய்யப்பட்டுள்ள மாண்புமிகு இப்ராஹிம் முகமது சோலிஹ்-ன் வரலாற்றுச் சிறப்புமிக்க பதவியேற்பு விழாவில் பங்கேற்பதற்காக, அந்நாட்டின் தலைநகர் மாலே செல்வதில் மிகுந்த மகிழ்ச்சி அடைகிறேன். அண்மையில் நடந்து முடிந்த தேர்தலில் வெற்றி பெற்றமைக்காக அவருக்கு எனது வாழ்த்துகளை தெரிவித்துக் கொள்கிறேன். ஜனநாயகம், சட்டத்தின் ஆட்சி மற்றும் வளமான எதிர்காலத்தை விரும்பும் மாலத்தீவு குடியரசு மக்களின் ஒட்டுமொத்த விருப்பத்தை இந்தத் தேர்தல் பிரதிபலித்துள்ளது. இந்தியாவும், மாலத்தீவும் வரலாற்று காலந்தொட்டு, இருநாட்டு மக்களிடையே நெருங்கிய பிணைப்புடனும், அமைதி மற்றும் செழுமைக்கான விருப்பத்தை பகிர்ந்து கொண்ட நாடுகளாகத் திகழ்கின்றன. உள்ளார்ந்த வளர்ச்சிக்கான ‘அனைவரும் இணைவோம் – அனைவரும் உயர்வோம்’ என்ற இந்திய அரசின் தொலைநோக்கு திட்டம், நமது அண்டை நாடுகள் அனைத்திற்கும் பொருந்தும். ஜனநாயக ரீதியான, வளமிக்க, அமைதியுடன் கூடிய குடியரசு நாடாக மாலத்தீவை பார்க்க வேண்டும் என்பதே இந்தியர்களின் உறுதியான விருப்பமாகும். அடிப்படை கட்டமைப்பு வசதி, சுகாதார சேவைகள், தொலைத் தொடர்பு மற்றும் மனிதவள மேம்பாடு போன்ற வளர்ச்சித் திட்டங்களை நிறைவேற்றுவதில், திரு. சோலிஹ் தலைமையிலான மாலத்தீவின் புதிய அரசுடன் இந்தியா நெருங்கிய ஒத்துழைப்புடன் செயல்பட விரும்புகிறது என்பதை தெரிவித்துக் கொள்கிறேன். எனது பயணம் நமது இருநாடுகளிடையேயான நெருங்கிய ஒத்துழைப்புகள் மற்றும் பரிமாற்றங்களில் புதிய சகாப்தத்தை படைக்கும் என்று உறுதியாக நம்புகிறேன்”.
புனித வெள்ளியன்று இயேசு கிறிஸ்துவின் துணிவையும் தியாகத்தையும் பிரதமர் நினைவு கூர்ந்துள்ளார்

இயேசு கிறிஸ்துவின் கொள்கைகளான சேவையும் சகோதரத்துவமும் ஏராளமான மக்களுக்கு வழிகாட்டும் விளக்காகத் திகழ்கிறது என்று பிரதமர் திரு நரேந்திர மோடி கூறியுள்ளார். புனித வெள்ளியன்று பிரதமர் டுவிட்டரில் கூறியிருப்பதாவது: "புனித வெள்ளியான இன்று இயேசு கிறிஸ்துவின் துணிவையும் தியாகத்தையும் நாம் நினைவுகூர்வோம். அவரின் கொள்கைகளான சேவையும் சகோதரத்துவமும் ஏராளமான மக்களுக்கு வழிகாட்டும் விளக்காகத் திகழ்கிறது."
இந்தியா – ஜெர்மனி இடையில் ரயில்வே துறையில் புரிந்துணர்வு ஒப்பந்தம் கையெழுத்திட்டதற்கு மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், இந்திய ரயில்வே அமைச்சகத்துக்கும், ஜெர்மனியின் டி.பி. என்ஜினியரிங் & கன்சல்ட்டிங் GMBH -க்கும் இடையில் ரயில்வே துறையில் தொழில்நுட்ப ஒத்துழைப்பு தொடர்பாக கையெழுத்தான புரிந்துணர்வு ஒப்பந்தம் பற்றி தகவல்கள் தெரிவிக்கப்பட்டன. இந்த ஒப்பந்தம் 2020 பிப்ரவரி மாதம் கையெழுத்திடப்பட்டது. விவரங்கள்: ரயில்வே துறையில் தொழில்நுட்ப ஒத்துழைப்புக்கான இந்தப் புரிந்துணர்வு ஒப்பந்தம் பின்வரும் விஷயங்களில் ஒத்துழைப்புக்கு வகை செய்கிறது:
குஜராத்தில் பிரதமரின் ஆயுஷ்மான் பாரத் மக்கள் ஆரோக்கிய திட்ட அட்டைகள்  விநியோகத்தை பிரதமர் தொடங்கி வைக்கிறார்

பிரதமர் திரு நரேந்திர மோடி குஜராத்தில் ஆயுஷ்மான் பாரத் மக்கள் ஆரோக்கிய திட்ட அட்டைகள் விநியோகத்தை அக்டோபர் 17 ஆம் தேதி மாலை 4 மணிக்கு காணொளி காட்சி மூலம் தொடங்கி வைக்கிறார். குஜராத்தின் அப்போதைய முதலவராக இருந்த பிரதமர் திரு மோடி, ஏழை மக்களை கொடிய நோய்களில் இருந்து காப்பாற்றும் நோக்கில், அவர்களின் மருத்துவ சிகிச்சை தொடர்பான செலவுகளுக்காக 2012 ஆம் ஆண்டு “முக்யமந்திரி அம்ருதம் ” திட்டத்தைத் தொடங்கினார். 2014 ஆம் ஆண்டில், இந்த திட்டம் ஆண்டு வருமான வரம்பு ரூ.4 லட்சத்திற்கு மிகாமல் இருக்கும் குடும்பங்களுக்கும் விரிவுபடுத்தப்பட்டது. இந்தத் திட்டம் ‘முக்யமந்திரி அம்ருதம் வாத்சல்யா யோஜனா’ என மறுபெயரிடப்பட்டது. இந்த திட்டம் வெற்றியடைந்ததை அடுத்து, 2018 ஆம் ஆண்டில் ஆயுஷ்மான் பாரத் பிரதான் மந்திரி ஜன் ஆரோக்கிய யோஜனா என்ற திட்டத்தினை பிரதமர் தொடங்கினார். இது உலகின் மிகப்பெரிய சுகாதார காப்பீட்டுத் திட்டமாகும். குடும்ப உறுப்பினர்களின் எண்ணிக்கை மற்றும் வயது போன்றவற்றில் எந்த வரம்பும் இல்லாமல் ஆரம்ப, இரண்டாம் மற்றும் மூன்றாம் நிலை மருத்துவமனை பராமரிப்பு தொடர்பாக ஒரு குடும்பத்திற்கு ஆண்டுக்கு ரூ 5 லட்சம் வழங்கப்பட்டது. ஆயுஷ்மான் பாரத் பிரதான் மந்திரி ஜன் ஆரோக்கிய யோஜனா தொடங்கப்பட்டதன் மூலம், குஜராத்தில் 2019 ஆம் ஆண்டு, இந்த திட்டங்களை ஒருங்கிணைத்து, பிரதமரின் ஆயுஷ்மான் பாரத் மக்கள் ஆரோக்கிய திட்டம் என்று மாற்றம் செய்யப்பட்டது. பிரதமர் இந்த அட்டைகளின் விநியோகத்தை தொடங்கி வைத்த பிறகு, 50 லட்சம் வண்ணமயமான ஆயுஷ்மான் கார்டுகள் குஜராத் முழுவதும் உள்ள அனைத்து பயனாளிகளுக்கும், அவர்களின் வீடுகளுக்கே சென்று வழங்கப்படும்.
காமன்வெல்த் போட்டிகள் 2022-இல் மல்யுத்த போட்டியின் 62 கிலோ எடை பிரிவில் தங்கப் பதக்கம் வென்ற சாக்ஷி மாலிக்கிற்கு பிரதமர் வாழ்த்து

காமன்வெல்த் போட்டிகள் 2022-இல் மல்யுத்த போட்டியின் 62 கிலோ எடை பிரிவில் தங்கப் பதக்கம் வென்ற சாக்ஷி மாலிக்கிற்கு பிரதமர் திரு நரேந்திர மோடி வாழ்த்துகளைத் தெரிவித்துள்ளார். அவர் வெளியிட்டுள்ள ட்விட்டர் பதிவில் கூறியிருப்பதாவது: “நம் தடகள வீரர்கள், பெர்மிங்ஹாம் காமன்வெல்த் போட்டிகளில் தொடர்ந்து பெருமை அளித்து வருகிறார்கள். சாக்ஷி மாலிக்கின் தன்னிகரில்லாத விளையாட்டு செயல்திறனால் உற்சாகமடைந்தேன். மதிப்புமிக்க தங்கப் பதக்கம் வென்றதற்காக அவருக்கு வாழ்த்துகளைத் தெரிவித்துக் கொள்கிறேன். திறமையின் ஆற்றல் சக்தியாக விளங்கும் அவர், அபாரமான நெகிழ்தன்மை வாய்க்கப் பெற்றுள்ளார்.”
மகாராஷ்டிராவில் வீட்டு வசதி மற்றும்  நகர்ப்புற மேம்பாடு தொடர்பான முக்கிய திட்டங்களைப்  பிரதமர் தொடங்கி வைத்தார்.

பிரதமர் திரு நரேந்திர மோடி தமது மகாராஷ்டிரா பயணத்தின் போது வீட்டு வசதி மற்றும் நகர்ப்புற போக்குவரத்து தொடர்பான முக்கிய திட்டங்களை இன்று (18.12.2018) தொடங்கி வைத்தார். கல்யாணில் நடைபெற்ற பொதுக் கூட்டம் ஒன்றில் இரண்டு முக்கியமான மெட்ரோ பாதைகளுக்குப் பிரதமர் அடிக்கல் நாட்டினார். இவை தானே – பிவான்டி – கல்யாண் மெட்ரோ மற்றும் தஹிசார் – மிரா – பயாண்டெர் மெட்ரோ. இந்த இரண்டு பாதைப் பணிகளும் நிறைவடையும் போது இப்பகுதியில் மிக அதிகமாக பொதுப் போக்குவரத்து வசதி கிடைக்கும். கல்யாணில் பிரதமரின் வீட்டு வசதித் திட்டத்தின் கீழ், பொருளாதார ரீதியில் நலிவடைந்தோர் மற்றும் குறைந்த வருவாய் பிரிவினருக்கு 90,000 வீடுகள் கட்டும் திட்டத்தையும் அவர் தொடங்கி வைத்தார். கல்யாணில் இன்று அடிக்கல் நாட்டப்பட்ட திட்டங்களின் மொத்த மதிப்பு ரூ.33,000 கோடியாகும். புனே-யில் பிரதமர் புனே மெட்ரோ 3-ம் கட்ட திட்டங்களுக்கு அடிக்கல் நாட்டினார். கல்யாணில் திரண்டிருந்த கூட்டத்தினரிடையே உரையாற்றிய பிரதமர், அடிப்படைக் கட்டமைப்பு மற்றும் பொதுப் போக்குவரத்து மேம்பாட்டுக்கு மத்திய அரசு எவ்வளவு முக்கியத்துவம் அளித்து வேகப்படுத்தி வருகிறது என்பதை சுட்டிக்காட்டினார். 2022-க்குள் அனைவருக்கும் வீட்டு வசதி என்ற மத்திய அரசின் தொலைநோக்குப் பார்வையை அவர் வலியுறுத்தினார். புனே-யில் திரண்டிருந்த கூட்டத்தினரிடையே உரையாற்றிய அவர், போக்குவரத்து தொடர்புக்கான கட்டமைப்பு வசதிகளில், அரசு மிகுந்த முக்கியத்துவம் அளிக்கிறது என்றார். அடுத்த தலைமுறைக்கு அடிப்படைக் கட்டமைப்பிலும், போக்குவரத்துத் துறையின் ஒருங்கிணைப்பிலும் இந்தியா கவனத்துடன் இருப்பதாகவும் அவர் தெரிவித்தார். தொடங்குக இந்தியா, அடல் புதிய கண்டுப்பிடிப்பு இயக்கம் ஆகியவற்றின் மூலம் இந்தியா தொழில்நுட்ப மையமாக உருவாகி வருகிறது என்று பிரதமர் தெரிவித்தார்.
உத்தராகண்ட் மாநிலத்தில் உள்ள சக்ரதாவில் நடந்த சாலை விபத்தில் ஏற்பட்ட உயிரிழப்புக்கு பிரதமர் இரங்கல்

உத்தராகண்ட் மாநிலத்தில் உள்ள சக்ரதாவில் நடந்த சாலை விபத்தில் ஏற்பட்ட உயிரிழப்புக்கு பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார். பிரதமர் அலுவலகம் சுட்டுரையில் விடுத்துள்ள தகவலில் கூறியிருப்பதாவது: உத்தரகாண்ட் மாநிலத்தில் சக்ரதாவில் நடந்த சாலை விபத்து மிகவும் சோகமானது. நிவாரணம் மற்றும் மீட்பு நடவடிக்கைகளில் அரசு மற்றும் உள்ளூர் நிர்வாகம் ஈடுபட்டுள்ளன. இந்த விபத்தில் உறவினர்களை இழந்தவர்களுக்கு எனது ஆழ்ந்த இரங்கல்கள். காயம் அடைந்தவர்கள் விரைவில் குணம் அடையவும், நலமுடன் இருக்கவும் பிரார்த்திக்கிறேன்: பிரதமர் மோடி’’
நமாமி கங்கைத் திட்டம் – பிரதமர் ஆய்வு

நமாமி கங்கைத் திட்டத்தின் முன்னேற்றம் குறித்து பிரதமர் திரு. நரேந்திர மோடி வியாழக்கிழமை மாலை ஆய்வு செய்தார். இத்திட்டம் குறித்த விளக்கக் காட்சியின் போது அரசின் பல்வேறு துறைகளைச் சேர்ந்த மூத்த அலுவலர்கள் இதுவரை எடுக்கப்பட்ட நடவடிக்கைகள் மற்றும் முன்னேற்றம் குறித்து பிரதமரிடம் விளக்கினர். நகரங்களில் உள்ள நதிக்கரையோரம் அமைக்கப்பட்டுள்ள கழிவுநீர் சுத்திகரிப்பு திறன் வெகுவாக மேம்படுத்தப்பட்டுள்ளது. கங்கை நதியின் முக்கிய பாதைகளாக கருதப்படும் ஹரித்வார், அலகாபாத், வாரணாசி, பாட்னா, பகல்பூர், ஹவுரா, கொல்கத்தா ஆகிய பெரு நகரங்களுக்கு முக்கியத்துவம் அளிக்கப்படுகிறது என்று அலுவலர்கள் தெரிவித்தனர். மாசுபடுத்தும் தொழிற்சாலைகளின் மீது அதிக கண்காணிப்பும் ஆய்வும் மேற்கொள்ளப்படுகிறது. இதனால் கங்கை நதியின் கிளை ஆறுகளின் நீரின் தரம் வெகுவாக மேம்பட்டுள்ளது. நீரில் கரைக்கப்பட்ட ஆக்சிஜன் மற்றும் உயரி ரசாயன ஆக்சிஜன் தேவை குறித்தும் ஆய்வு செய்யப்படுகிறது என்று அலுவலர்கள் குறிப்பிட்டனர். கங்கை நதிக்கரையோரம் உள்ள கிராமங்களில் மேற்கொள்ளப்பட்டு வரும் ஊரக சுகாதாரத்தின் முன்னேற்றம் குறித்தும் பிரதமரிடம் தெரிவிக்கப்பட்டது. கங்கை நதியின் தூய்மைப்படுத்தும் பணி குறித்து பொது மக்களிடம் விழிப்புணர்வை உண்டாக்குவதுடன் இப்பணியில் மக்கள் பங்கேற்கவும் விழிப்புணர்வு ஏற்படுத்த வேண்டும் என்று பிரதமர் கூறினார். பிரதமர் அலுவலகம், நிதி ஆயோக், மத்திய நீர் வள அமைச்சகம், மத்தியக் குடிநீர் மற்றும் சுகாதார அமைச்சகம், தூய்மையான கங்கைக்கான தேசிய இயக்கம், மத்திய மாசுக்கட்டுப்பாடு வாரியம் ஆகிய துறைகளின் மூத்த அலுவலர்கள் இந்த சந்திப்பில் பங்கேற்றனர்.
இத்தாலியின் ரோம் நகரில் நடைபெறும் ஜி-20 உச்சி மாநாட்டிற்கிடையே பிரதமர் மோடி இந்தோனேஷியாவின் மேன்மை தங்கிய அதிபர் திரு.ஜோகோ விடோடோவை சந்தித்தார்

இத்தாலியின் ரோம் நகரில் நடைபெறும் ஜி-20 உச்சி மாநாட்டிற்கிடையே 2021 அக்டோபர் 31 அன்று பிரதமர் திரு.நரேந்திர மோடி இந்தோனேஷியாவின் மேன்மை தங்கிய அதிபர் திரு.ஜோகோ விடோடோவை சந்தித்தார். அடுத்த ஆண்டு நடைபெற உள்ள ஜி-20 உச்சி மாநாட்டில் தலைமைப் பொறுப்பை ஏற்பதற்காக இந்தோனேஷியாவுக்குப் பிரதமர் மோடி வாழ்த்துத் தெரிவித்தார். முத்தரப்பின் ஒரு பகுதியாக இந்தோனேஷியாவுடன் நெருக்கமாகப் பணியாற்ற இந்தியா தயாராக உள்ளது என்று அவரிடம் பிரதமர் உறுதி அளித்தார். கொவிட்-19 பெருந்தொற்று காலத்தில் ஒருவருக்கு ஒருவர் ஆதரவாக இருந்ததற்கு மகிழ்ச்சி தெரிவித்த இரு தலைவர்களும் பெருந்தொற்றுக்குப் பிந்தைய காலத்திலும் ஒருங்கிணைந்து செயல்பட ஒப்புக் கொண்டனர். இந்தியா – பசிபிக் ஒத்துழைப்பின் முக்கியத்துவத்தையும் அவர்கள் வலியுறுத்தினர். இரு தரப்பு வர்த்தகத்தை வலுப்படுத்துதல், இரு நாடுகளுக்கு இடையே முதலீடு, மக்களோடு மக்கள் கலந்துறவாட வழிவகுத்தல் ஆகியவற்றுக்கும் இரு தலைவர்களும் உறுதி ஏற்றனர். பருவநிலை மாற்றத்தை முறியடிப்பது குறித்து, குறிப்பாக பருவநிலை மாற்றத்திற்கான நிதி வாக்குறுதிகளை அமலாக்குவதன் அவசியம் குறித்து விவாதிக்கப்பட்டது.
சர்தார் வல்லபாய் படேல் உயிரியல் பூங்காவை தொடங்கி வைத்தார் பிரதமர்

குஜராத் மாநிலத்தில் உள்ள கெவாடியாவில், சர்தார் படேல் தேசிய உயிரியல் பூங்கா, பிரம்மாண்ட பறவை கூண்டு ஆகியவற்றை பிரதமர் திரு நரேந்திர மோடி தொடங்கி வைத்தார். கெவாடியா ஒருங்கிணைந்த வளர்ச்சி திட்டத்தின் கீழ் 17 திட்டங்களை அவர் நாட்டுக்கு அர்ப்பணித்தார் மற்றும் 4 புதிய திட்டங்களுக்கும் அவர் அடிக்கல் நாட்டினார். புதிய படகு வழித்தடம், புதிய கோரா பாலம், கருடேஸ்வர் அணை, அரசு குடியிருப்புகள், பேருந்து நிறுத்தம், ஒற்றுமை நர்சரி, கல்வானி சுற்றுச்சூழல் சுற்றுலா, பழங்குடியின விடுதி போன்ற திட்டங்களை அவர் தொடங்கி வைத்தார். ஒற்றுமை படகு சேவையையும் அவர் கொடியசைத்து தொடங்கி வைத்தார். வனப் பயணம் மற்றும் பிரம்மாண்ட பறவைகள் கூண்டு: சர்தார் வல்லபாய் படேல் உயிரியல் பூங்காவில் உள்ள பிரம்மாண்ட பறவைகள் கூண்டு பற்றி பிரதமர் கூறுகையில், ‘‘ இந்த உயரமான பறவைகள் கூண்டு, பறவைகளை ரசிப்பர்களுக்கு மகிழ்ச்சி அளிக்க கூடியதாக இருக்கும். கெவாடியாவுக்கு வந்து, உயிரியல் பூங்காவில் உள்ள இந்த பறவைகள் கூண்டை பாருங்கள். இது மிகச் சிறந்த கற்றல் அனுபவமாக இருக்கும்’’ என்றார். மிக நவீன தொழில் நுட்பத்துடன் உருவாக்கப்பட்டுள்ள உயிரியல் பூங்கா, 375 ஏக்கரில் பரந்து விரிந்துள்ளது. 29 மீட்டர் முதல் 180 மீட்டர் உயரம் வரை 7 விதமான இடங்கள் இங்கு உள்ளன. இங்கு 1100 பறவைகள், விலங்குகள் மற்றும் 5 லட்சம் தாவரங்கள் உள்ளன. இது மிகவும் விரைவாக உருவாக்கப்பட்ட உயிரியல் பூங்கா. இதில் இரண்டு விதமான பறவை கூண்டுகள் உள்ளன. ஒன்றில் உள்நாட்டு பறவைகளும், மற்றொன்றில் கவர்ச்சிகரமான பறவைகளும் உள்ளன. இது பறவைகளுக்கான உலகின் மிகப் பெரிய கூண்டு. இதைச் சுற்றிலும் செல்ல பிராணிகளின் மண்டலம் உள்ளது. இங்குள்ள பஞ்சவர்ண கிளி, அழகு கிளிகள், முயல்கள், அழகு எலிகள் ஆகியவற்றை தொட்டு பார்த்து மகிழ்ச்சியடையலாம். ஒற்றுமை படகு சேவை: ஒற்றுமை படகு சவாரி மூலம் ஒருவர், ஷ்ரஸ்தா பாரத் பவனிலிருந்து, ஒற்றுமை சிலை அமைந்துள்ள பகுதியை 6 கி.மீ தூரத்துக்கு 40 நிமிடங்கள் சுற்றி பார்க்க முடியும். இதற்காக தொடங்கி வைக்கப்பட்டுள்ள நவீன படகில் ஒரே நேரத்தில் 200 பேர் பயணம் செய்யலாம். இந்த படகு சேவை செயல்பாட்டுக்காக புதிய கோரா பாலம் கட்டப்பட்டுள்ளது. ஒற்றுமை சிலையை, சுற்றுலாப் பயணிகள் பார்வையிடுவதற்காகவே, படகு வழித்தடம் உருவாக்கப்பட்டுள்ளது. —–
தமிழ்நாட்டில் நிகழ்ந்த பேருந்து விபத்தில் உயிரிழந்தோருக்கு பிரதமர் இரங்கல்

தமிழ்நாட்டின் திருப்பூர் மாவட்டத்தில் நிகழ்ந்த பேருந்து விபத்தில் உயிரிழந்தோருக்கு பிரதமர் திரு.நரேந்திர மோடி ஆழ்ந்த இரங்கல் தெரிவித்துள்ளார். “தமிழ்நாட்டின் திருப்பூர் மாவட்டத்தில் நிகழ்ந்த பேருந்து விபத்தை அறிந்து மிகவும் வேதனை அடைந்தேன். இந்த துயரமான தருணத்தில், பாதிக்கப்பட்டவர்களின் குடும்பத்தினருக்காக நான் பிரார்த்திக்கிறேன். காயமடைந்தவர்கள் விரைவில் குணமடைவார்கள் என நம்புகிறேன்” என்று பிரதமர் குறிப்பிட்டுள்ளார்.
சீன அதிபர் ஜி ஜின்பிங்கிற்கு பிரதமர் தொலைபேசியில் வாழ்த்து

சீன மக்கள் குடியரசின் அதிபராக மீண்டும் தேர்ந்தெடுக்கப்பட்டுள்ள மேதகு திரு. ஜீ ஜின்பிங்கை பிரதமர் திரு. நரேந்திர மோடி இன்று தொலைபேசியில் தொடர்பு கொண்டு வாழ்த்து தெரிவித்தார். விரைவான வளர்ச்சி கண்டு வரும் இரு பெரும் சக்திகளான இந்தியா மற்றும் சீனா இடையேயான இருதரப்பு உறவு 21ம் நூற்றாண்டை ஆசியாவின் நூற்றாண்டாக ஆக்குவதில் முக்கியப் பங்கு வகிக்கிறது என இரு தலைவர்களும் ஒப்புக் கொண்டனர். பரஸ்பர ஆர்வம் கொண்ட பிராந்திய மற்றும் சர்வதேச விவகாரங்களில் தங்களது நெருக்கமான ஆலோசனைகளை தொடரவும் இரு தலைவர்களும் ஒப்புக் கொண்டனர்.
அங்காராவில் ஏற்பட்ட குண்டு வெடிப்பு சம்பவத்தில் உயிர் இழந்தவர்களுக்கு பிரதமர் தனது வருத்தத்தை தெரிவித்துள்ளார்.

அங்காராவில் ஏற்பட்ட குண்டு வெடிப்பு சம்பவத்தில் உயிர் இழந்தவர்களுக்கு பிரதமர் திரு. நரேந்திர மோடி தனது வருத்தத்தை தெரிவித்துள்ளார். “அங்காராவில் ஏற்பட்ட குண்டு வெடிப்பு சம்பவத்தில் உயிர் இழந்தவர்களுக்காக நான் எனது வருத்தத்தை தெரிவித்துள்ளேன். இறந்தவர்களின் குடும்பத்தினருக்கு எனது வருத்தத்தையும் காயமுற்றோருக்கு எனது பிரார்த்தனையையும் நான் தெரிவித்துக் கொள்கிறேன்” என்று பிரதமர் கூறினார்.
ஜைடஸ் யூனிவர்ஸ் நிறுவனத்தின் உலகின் முதல் மரபணு அடிப்படையிலான ஜைகோவ்-டி தடுப்பூசிக்கு அனுமதி அளிக்கப்பட்டிருப்பது, இந்திய விஞ்ஞானிகளின் புத்துணர்ச்சிக்கு ஓர் சான்று: பிரதமர்

ஜைடஸ் யூனிவர்ஸ் நிறுவனத்தின் உலகின் முதல் மரபணு அடிப்படையிலான ஜைகோவ்-டி தடுப்பூசிக்கு அனுமதி அளிக்கப்பட்டிருப்பது, இந்திய விஞ்ஞானிகளின் புத்துணர்ச்சிக்கு ஓர் சான்று என்று பிரதமர் திரு நரேந்திர மோடி தெரிவித்துள்ளார். மத்திய மருந்துகள் தர கட்டுப்பாட்டு நிறுவனத்தின் சுட்டுரைச் செய்திக்கு பதிலளித்துள்ள பிரதமர், “கொவிட்- 19-க்கு எதிராக இந்தியா முழு வலிமையுடன் போராடுகிறது. ஜைடஸ் யூனிவர்ஸ் நிறுவனத்தின் உலகின் முதல் மரபணு அடிப்படையிலான ஜைகோவ்-டி தடுப்பூசிக்கு அனுமதி அளிக்கப்பட்டிருப்பது, இந்திய விஞ்ஞானிகளின் புத்துணர்ச்சிக்கு ஓர் சான்று‌. இது ஒரு வரலாற்று சிறப்புமிக்க சாதனை”, என்று கூறியுள்ளார்.
தேசிய மாணவர் படை கேடட்டுகள் மற்றும் அலங்கார வாகன ஊர்தி கலைஞர்களுடன் பிரதமர் கலந்துரையாடல்

குடியரசு தினக் கொண்டாட்டங்களையொட்டி, டெல்லிக்கு வந்திருந்த அலங்கார வாகன ஊர்தி கலைஞர்கள், பழங்குடியின விருந்தினர்கள், தேசிய மாணவர் படை (என்.சி.சி.) கேடட்டுகள் மற்றும் நாட்டு நலப் பணித் திட்ட என்.எஸ்.எஸ். தன்னார்வலர்களுடன் பிரதமர் திரு.நரேந்திர மோடி இன்று கலந்துரையாடினார். தீன் மூர்த்தி பவன் புல்வெளியில் கூடிய தேசிய மாணவர் படை கேடட்டுகள் மத்தியில் நடந்தவாறே பேசிய பிரதமர், இந்தியாவின் வேற்றுமை குறித்து குறிப்பிட்டார். ஒருவரிடமிருந்து மற்றொருவர் கற்றுக் கொள்வதற்கு ஏராளமான விஷயங்கள் இருப்பதாக அவர் தெரிவித்தார். நம்மைச் சுற்றிலும் ஏற்படும் மாற்றங்களை ஏற்றுக் கொள்ள வேண்டியது அவசியம் என்று திரு.நரேந்திர மோடி வலியுறுத்தினார். நாட்டில் மாற்றக்கூடிய மாற்றங்களை இந்தியாவில் உள்ள இளைஞர்களால் கொண்டுவர முடியும் என்று அவர் குறிப்பிட்டார். நமது ராணுவப் படைகளால் தேசம் மிகுந்த பெருமையடைவதாக அவர் தெரிவித்தார். இதே உணர்வுடன், நாட்டுக்காக சேவையாற்றிவரும் துணிச்சலான வீரர்கள் பற்றி மேலும் தெரிந்துகொள்ள ஆர்வம் காட்ட வேண்டும் என்று அவர் கேட்டுக் கொண்டார். காவல் படையைச் சேர்ந்த சிலர், நாட்டுக்காக தங்களது உயிரைத் தந்துள்ளதாகவும், அவர்களது தியாகங்களை அறிந்துகொள்ள வேண்டியது மிகவும் முக்கியம் என்றும் திரு. நரேந்திர மோடி கூறினார். தூய்மையின் முக்கியத்துவத்தை பிரதமர் குறிப்பிட்டார். தூய்மை இந்தியா என்ற மகாத்மா காந்தியின் கனவை நனவாக்க வேண்டியது நமது கடமை என்று பிரதமர் தெரிவித்தார். இந்த குடியரசு தினம் சிறப்பானது என்று தெரிவித்த அவர், ஏனெனில், நமது கொண்டாட்டத்தில் நம்முடன் 10 நாடுகளின் தலைவர்கள் கலந்துகொண்டனர் என்று கூறினார்.
இந்தியா மற்றும் தஜிகிஸ்தான் இடையே சுங்க விவகாரங்களில் கூட்டுறவு மற்றும் பரஸ்பர உதவிக்கான உடன்படிக்கைக்கு மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் கூடிய மத்திய அமைச்சரவை இந்தியா மற்றும் தஜிகிஸ்தான் இடையே சுங்க விவகாரங்களில் கூட்டுறவு மற்றும் பரஸ்பர உதவிக்கான உடன்படிக்கையில் கையெழுத்திடவும், பின்னேற்பிற்கும் மத்திய அமைச்சரவை தனது ஒப்புதலை வழங்கியது. இந்த உடன்படிக்கை, சுங்கக் குற்றங்களை தடுத்தல் மற்றும் விசாரணை தொடர்பான தகவல்கள் கிடைக்கச் செய்வதற்கு உதவும். இந்த உடன்படிக்கை, முறையான வணிகத்திற்கு வழி செய்வதுடன், நாடுகளுக்கு இடையே வணிகம் செய்யப்படும் பொருட்களை சிறந்த முறையில் அனுமதிப்பதற்கும் உதவும். பின்னனி: இந்த உடன்படிக்கை, இரு நாடுகளிலும் உள்ள சுங்க அதிகாரிகளுக்கு இடையே தகவல்கள் மற்றும் நுண்ணறிவை பரிமாறிகொள்வதற்கான சட்ட கட்டமைப்புகளை அளிப்பதுடன், சிறந்த முறையில் சுங்கச் சட்டங்களை திறமையாக செயல்படுத்துவதற்கும், சுங்கக் குற்றங்களை தடுத்தல் மற்றும் விசாரணகளுக்கு உதவுவதுடன், சட்டரீதியான வணிகத்திற்கும் வழி செய்யும். இந்த உடன்படிக்கை, இந்திய சுங்கத் துறையின் கவலைகளையும் தேவைகளையும், குறிப்பாக, தெரிவிக்கப்பட்ட சுங்க மதிப்பீட்டின் உண்மைத் தன்மை, பொருள் உற்பத்தி செய்யப்பட்ட இடம் மற்றும் பொருட்களுக்கு விதிக்கப்பட்டுள்ள கட்டணங்கள் குறித்த தகவல்களை பரிமாறிக்கொள்வதை கவனத்தில் கொண்டுள்ளது.
ஆண்கள் ஒற்றையர் டேபிள் டென்னிஸ் போட்டியில் தங்கப் பதக்கம் வென்ற ஷரத் கமலுக்கு  பிரதமர் வாழ்த்து

பெர்மிங்ஹாம் காமன்வெல்த் போட்டிகள், 2022-இல் ஆண்கள் ஒற்றையர் டேபிள் டென்னிஸ் போட்டியில் தங்கப் பதக்கம் வென்ற ஷரத் கமலுக்கு பிரதமர் திரு நரேந்திர மோடி வாழ்த்து தெரிவித்துள்ளார். ட்விட்டர் பதிவில் பிரதமர் தெரிவித்ததாவது: “ஷரத் கமல் @sharathkamal1 வென்றிருக்கும் தங்கப் பதக்கம், வரலாற்றில் சிறப்பான ஒன்றாக பதிவு செய்யப்படும். பொறுமை, உறுதி மற்றும் நெகிழ்தன்மையின் ஆற்றலை அவர் வெளிப்படுத்தியுள்ளார். அபாரமான திறமையை அவர் செயலில் காட்டினார். இந்திய டேபிள் டென்னிஸுக்கு இந்த பதக்கம் மிகப்பெரிய உந்து சக்தி. அவருக்கு பாராட்டுகளோடு நல்வாழ்த்துகள். #Cheer4India”
சிவில் விமானப் போக்குவரத்துத் துறை செயல்பாடுகள் குறித்து பிரதமர் திரு. மோடி ஆய்வு

இந்தியாவின் சிவில் விமானப் போக்குவரத்துத் துறையை இன்னும் செம்மையானதாக ஆக்க உதவும் திட்டங்கள் குறித்து பிரதமர் திரு நரேந்திர மோடி இன்று விரிவான ஆய்வு நடத்தினார். மக்களின் நேரத்தை மிச்சப்படுத்தும் வகையிலும், விமான நிறுவனங்களின் செலவுகளைக் குறைக்கும் வகையிலும் ராணுவ விவகாரங்கள் துறையின் ஒத்துழைப்புடன், பயண நேரத்தை செம்மையாகக் குறைப்பது, இந்தியாவின் வான்வழிப் பகுதியை செம்மையாகப் பயன்படுத்திக் கொள்வது என்று இந்தக் கூட்டத்தில் முடிவு செய்யப்பட்டது. கூடுதல் வருமானம் ஈட்டவும், விமான நிலையங்களில் செயல் திறனை அதிகரிக்கவும், மேலும் 6 விமான நிலையங்களை பொதுத்துறை, தனியார் பங்களிப்பு (PPP) அடிப்படையில் ஒப்படைப்பதற்கான பணிகளை சிவில் விமானப் போக்குவரத்து அமைச்சகம் விரைவுபடுத்த வேண்டும் என்றும், இதற்கான ஒப்பந்தப்புள்ளிப் பணிகளை மூன்று மாதங்களுக்குள் தொடங்க வேண்டும் என்றும் தெரிவிக்கப்பட்டது. மேலும் e-DGCA திட்டம் குறித்தும் ஆய்வு செய்யப்பட்டது. சிவில் விமானப் போக்குவரத்து தலைமை இயக்குநர் அலுவலகச் செயல்பாடுகளில் அதிக வெளிப்படைத்தன்மையை இது உருவாக்கும் என்றும், பல்வேறு உரிமங்கள் / அனுமதிகள் பெறுவதற்கான அவகாசம் குறைக்கப்படுவதால், தொடர்புடையவர்களுக்கு உதவிகரமாக இருக்கும் என்றும் தெரிவிக்கப்பட்டது. சிவில் விமானப் போக்குவரத்து அமைச்சகம் மற்றும் அதன் கீழ் செயல்படும் அமைப்புகள் மூலம் மேற்கொள்ளப்பட்டுள்ள அனைத்து சீர்திருத்த முன்முயற்சிகளும், குறித்த காலத்துக்குள் முடிக்கப்பட வேண்டும் என்றும் கூட்டத்தில் முடிவு செய்யப்பட்டது. இந்தக் கூட்டத்தில் உள்துறை அமைச்சர், நிதி அமைச்சர், சிவில் விமானப் போக்குவரத்து, நிதித்துறை இணை அமைச்சர்கள் மற்றும் மத்திய அரசின் உயரதிகாரிகள் கலந்து கொண்டனர்.
உத்கல் தினத்தை ஒட்டி ஒடிசா மாநில மக்களுக்கு பிரதமரின் வாழ்த்து

பிரதமர் திரு நரேந்திர மோடி அவர்கள் உத்கல் தினத்தையொட்டி ஒடிசா மாநில மக்களுக்கு தனது வாழ்த்துகளை தெரிவித்துள்ளார். “இந்த உத்கல் தினத்தில், அன்பும் சிறந்த வேலைத்திறனும் கொண்ட ஒடிசா மாநில மக்களுக்கு எனது வாழ்த்துகளை தெரிவித்துக் கொள்கிறேன். ஒடிசா மாநிலத்தின் வளர்ச்சி புதிய எல்லைகளை எட்டும் என்றும் நம்புகிறேன்” என்று அவர் தனது வாழ்த்துச் செய்தியில் குறிப்பிட்டுள்ளார்.